Brian Molefe ‘wil net die land dien’Brian Molefe se prokureur praat met verslaggewers by die Pretoriase hooggeregshof Foto: Jonisayi Maromo/ANA Brian Molefe, voormalige uitvoerende hoof van Eskom, is ŉ tevrede man wat net die land wil dien, het sy prokureur Barry Farber Donderdag gesê, ná ŉ verdoemende uitspraak in die Pretoriase hooggeregshof. Verslaggewers wou by Farber weet of sy kliënt bereid is om van die Eskom-dispuut weg te stap, en of hy steeds sal baklei vir sy pos by die staatsbeheerde kragvoorsiener. “Ek sou sê dat hy die land wil dien, en as daar enige pos is waar hy geld kan verdien, dan sal hy dit doen. Maar ek kan nie. Ek kan nie namens hom praat nie,” het Farber gesê. Oor die persepsie dat Molefe sy geloofwaardigheid verloor het, veral wat betref die korrupte verhouding met die Gupta-familie, het Farber verduidelik sy kliënt is “onskuldig totdat hy skuldig bevind word”. “Wat ook al die bewerings is, mens is korrup as jy skuldig bevind word daaraan. Tot dan is jy nie korrup nie. En Molefe het nie vir ons gesê hy is korrup nie. Ek kan nie meer inligting gee nie.” Hy het egter gesê die uitspraak deur regter Elias Matojane, namens ŉ volbank regters, het die Molefe-kamp swaar getref. “Dit het soos ŉ vrag bakstene gevoel. Dit was ŉ baie sterk bank [regters]. Mens moet dit respekteer,” het Farber bygevoeg. Op ŉ vraag oor hoe dit met Molefe gaan, wat nie Donderdag in die hof was nie, het Farber gesê: “Mnr. Molefe is ŉ baie sterk individu. Hy is ŉ gesinsman. Hy kla nooit by my nie, behalwe wanneer hy sy faktuur [vir regsdienste gelewer] kry. Hy is ŉ baie gelukkige, tevrede man. Ek kan nie meer sê nie.” Die hof het vroeër beslis dat Molefe nie geregtig is op enige pensioenvoordele van die kragvoorsiener nie en moet daarom die geld terugbetaal wat hy reeds ontvang het van die R30 miljoen pensioenuitbetaling wat aan hom toegeken is. “Ons het tot die gevolgtrekking gekom dat die heraanstelling van mnr. Molefe as die groep uitvoerende hoof by Eskom in stryd is met die wet, dus ongeldig is en gevolglik ter syde gestel moet word,” het Matojane uit die uitspraak voorgelees. “Ons het ook bevind mnr. Molefe was nooit geregtig om enige pensioenvoordeel van die Eskom-pensioenfonds te ontvang nie en enige betaling wat as deel van hierdie voordele gemaak is, was onwettig.” Die hof het daarna beveel Molefe het tien dae kans om die R11 miljoen terug te betaal wat hy reeds uit ŉ onregmatige pensioenuitbetaling ontvang het. Die DA en die vakbond Solidariteit het die hof genader vir ŉ beslissing dat Molefe se pensioenuitbetaling van R30,1 miljoen onwettig is en tersyde gestel moet word. Die DA en Solidariteit het aangevoer aangesien Molefe slegs ŉ vaste vyfjaarkontrak met Eskom aangegaan het, is daar geen manier waarop hy geregtig kan wees op ŉ uitbetaling uit Eskom se pensioenfonds nie.